
«La partida». Direcció i coreografia de Vero Cendoya. Composició i direcció musical: Adele Madau. Interpretació: Sarah Anglada, Xaro Campo, Tina Halford, Laila Tafur, Dory Sánchez i Linn Johansson (ballarines); Gaston de la Torre, Babou Cham, Adrián Nieto, Alik Santiago Coderch i Reynaldo Zerpa (futbolistes), Mikel Fiol (àrbitre), Matilda i Mateu Moragas Cendoya (infants) i Naima Molina Johansson (nadó). Col·laboració especial: Blanca Portillo. Textos: Eduardo Galeano. Interpretació musical: Elena Zanzu (trompeta), Andrea Martínez (trombó), Gràcia Camps (saxo alt) i Laia Rovira (saxo tenor). Percussió: SAMBATU. Vestuari: Kike Palma, Ester Muñoz i Viviana Calvitti. Ajudant de direcció: Gema Díaz. Producció: Isabel Bonilla Besset. Administració: Joan Fabregat. Comunicació: Neus Molina. Gestió: Fani Benages Arts Escarniques, amb la col·laboració de Clàudia Brufau. Una coproducció de la companyia Vero Cendoya, Fira Tàrrega 2015, Graner Centre de Creació, Asociación Carovana SMI de Càller i Institut Català de les Empreses Culturals de la Generalitat de Catalunya. Grec 2016. Plaça Margarida Xirgu. Barcelona. Del 21 al 22 de juliol.

Saber competir amb l'enemic, compartir amb el contrincant

Aquesta proposta de Vero Cendoya s'atreveix a enfrontar-se amb el futbol. A mantenir-hi un particular diàleg a partir d'una coreografia que descol·locaria qualsevol entrenador.

Cal advertir que l'àrbitre permetrà i, quasi, impulsarà una certa mirada diferent al sentit del futbol. Provocador, construeix unes noves regles i no li preocupa en excès el moviment dels jugadors: prefereix atendre i ballar la psrtitura que es canta des de la grada.

Estrenat a la Fira de Tàrrega de l'any passat, va rebre el Premi de la Crítica a les arts de carrer. I queda demostrat que era un reconeixement merescut. Perquè sap conciliar la pilota i el ball.

Si Cesc Gelabert, amb el suport del Futbol Club Barcelona va signar una exhaustiva peça a base de revisar vídeos del Barça, Foot-Ball (TNC, 2015) en aquest altre treball l'equilibri el guanya la dansa (el resultat del partit, realment, és intrascendent, tot i que permet una certa èpica i joc per als espectadors menys interessats en la dansa i més en la competició).

Si l'equip local juga amb els peus, el visitant, parteix del moviment, jugant amb una pilota invisible o fent uns marcatges grupals. El vestuari amaga també algunes sorpreses, fugint de l'uniformitat dels equips. Perquè, els uns, a la segona part, vesteixen jaqueta, i les altres, trasformen els seus pantalons en unes faldilles de talls i costures variables. L'aposta inclou també un treball amb els seguidors dels dos equips (segregats per sexe) i amb un conjunt que construeix bona part de la banda sonora de la peça. 

Potser les màximes que volen sonar contundents, implacables, repeteixen uns lemes denunciables però ja prou coneguts però que ajuden a donar una capa més a la peça de joc, ball, gols i equívocs divertits.
Jordi Bordes, Recomana, 24 juliol 2016

